แก้ภาษีเหล้าเบียร์ลดพ่อค้าแจ้งเท็จ
&nbsp;โพสต์ทูเดย์ &#8212; นักวิชาการหนุนคลัง คิดภาษีเหล้าเบียร์จากราคาขายส่ง แก้ปัญหาพ่อค้าแจ้งราคาเท็จ
18 ส.ค. 2554

โพสต์ทูเดย์ — นักวิชาการหนุนคลัง คิดภาษีเหล้าเบียร์จากราคาขายส่ง แก้ปัญหาพ่อค้าแจ้งราคาเท็จ
นายสุรศักดิ์ ไชยสงค์ หัวหน้าคณะโครงการศึกษาเปรียบเทียบประสิทธิผลของระบบภาษีในการควบคุมผลกระทบทางสุขภาพในประเทศไทย ภายใต้การสนับสนุนของศูนย์วิจัยปัญหาสุรา (ศวส.) เปิดเผยถึงกรณีที่ปลัดกระทรวงการคลังเสนอให้เปลี่ยนการเก็บภาษีจากราคาหน้าโรงงานมาเป็นคิดตามราคาขายส่งช่วงสุดท้ายว่าเป็นเรื่องที่ดีและควรสนับสนุน เพราะช่วยลดปัญหาการแจ้งราคาที่บิดเบือนไม่ตรงความเป็นจริง 
นอกจากนี้ ยังเป็นการปกป้องสุขภาพของผู้บริโภคให้ลดปริมาณการดื่มลง และทำให้รัฐบาลมีรายได้เพิ่มขึ้นจากการเก็บภาษี แต่ควรมีการปรับภาษีอย่างต่อเนื่องตามสภาพเศรษฐกิจเพื่อเป็นมาตรฐานของระบบการจัดเก็บภาษี
สำหรับข้อเสนอให้กรมสรรพสามิตเร่งพิจารณาเลือกสูตรการจัดเก็บภาษีสุราและเบียร์ เพื่อดูแลผู้ประกอบการในประเทศไม่ให้เสียเปรียบผู้นำเข้าที่มีต้นทุนต่ำอันเนื่องมาจากข้อตกลงเอฟทีเอนั้น กรมสรรพสามิตควรเลือกใช้วิธีการเก็บภาษีแบบระบบสองเลือกหนึ่ง มากกว่าเลือกเก็บภาษีตามปริมาณแอลกอฮอล์เพียงอย่างเดียว เพราะจะทำให้ราคาของเครื่องดื่มถูกลง ทำให้ผู้ประกอบการมีผลกำไรเพิ่มมากขึ้น 
นายสุรศักดิ์ กล่าวอีกว่า ปัจจุบันการเก็บภาษีใช้ระบบสองเลือกหนึ่งโดยราคาขายปลีกเฉลี่ยของเครื่องดื่มแอลกอฮอล์สำหรับผู้บริโภคไทยอยู่ที่ 742.7 บาทต่อลิตรแห่งแอลกอฮอล์บริสุทธิ์ แต่หากปรับระบบการคิดภาษีใช้ระบบคิดตามปริมาณแอลกอฮอล์เพียงอย่างเดียวราคาจะลดลงเป็น 587.6 บาทต่อลิตรแห่งแอลกอฮอล์บริสุทธิ์ หรือลดลง 20.9% ส่งผลให้คนบริโภคแอลกอฮอล์เพิ่มขึ้นเพราะมีราคาถูก
หากเลือกคิดภาษีแบบระบบสองเลือกหนึ่งโดยเพิ่มอัตราแบบเต็มเพดานจะทำให้ราคาเพิ่มขึ้นเป็น 940.4 บาทต่อลิตรแห่งแอลกอฮอล์บริสุทธิ์ หรือเพิ่มขึ้น 26.6%ส่งผลให้ปริมาณการบริโภคลดลง 
“ระบบสองเลือกหนึ่งจะทำให้ราคาเครื่องดื่มเพิ่มขึ้นเป็น 1,052 บาท หรือเพิ่ม 41.7% ปริมาณการบริโภคลดลง 16.30% จำนวนการเสียชีวิตลดลง 9.88% หรือ 2,572 คน และภาระโรคลดลง 5.05% ในขณะที่ระบบตามปริมาณอย่างเดียวจะทำให้ราคาเครื่องดื่มเพิ่มขึ้นเป็น 1,010.5 บาท หรือเพิ่ม 36.1% ปริมาณการบริโภคลดลง 14.90% จำนวนการเสียชีวิตลดลง 9.39% หรือ 2,445 คน และภาระโรคลดลง 4.76%” นายสุรศักดิ์ กล่าว 
ด้านนายทักษพล ธรรมรังสี ผู้อำนวยการ ศวส. กล่าวว่า ในระยะสั้นควรรักษาระบบภาษีแบบสองเลือกหนึ่ง โดยปรับเพิ่มอัตราภาษีจนเต็มเพดานทั้งตามปริมาณและมูลค่า ซึ่งสามารถลดจำนวนผู้ดื่มลงได้และลดการเสียชีวิตได้ถึง 2,714 คนต่อปี ส่วนในระยะกลางควรรักษาระบบภาษีแบบสองเลือกหนึ่ง โดยปรับเพิ่มอัตราภาษีตามปริมาณแอลกอฮอล์ในระดับที่สูงเพียงพอ และพิจารณาปรับขึ้นอย่างต่อเนื่องในระยะยาวตามสภาพเงินเฟ้อและสภาพเศรษฐกิจจนเป็นการขึ้นภาษีสำหรับเครื่องดื่มทุกประเภทในที่สุด